Romanos 9
I Dios xe u cha i aj Israel winak
1Wo'or quin bij jun tzij chiwe chi lic katzij; n-quin t'oron taj man in re i Crísto. Weta'am pin c'ux chi lic katzij wach i quin bij chiwe wo'or man are i u Tewal i Dios cu 'alijinsaj ile chwe. 2Yin, lic quin bisonic, lic c'ax cu na in c'ux rumal wach tak quiqui 'an i wach aj Israel winak. 3We ta 'o módo que totajic, quin ya ne wib yin-i tobal-que; quin ya ne wib-i pa qui q'uexel tupu quin sach in c'aslemal chuwach i Dios, tupu que'elok n-ta chic we che in c'aslemal ru' i Crísto. Quin 'an ne-ri ile we ta co'on 'utz che i qui c'aslemal i wach aj Israel, péro n-ta co'on re. 4Yoj chi oj aj Israel winak, i Dios xo'on chake pacha oj mer rac'al ire. I katit ka mam yoj oj aj Israel xkaj li Dios cu', ru' i nim laj u 'ij u chomal. I Dios xu yijba u trat cu', xak xu ya i u 'atbal tzij chique. Chique ique, i Dios xu c'utu wach u 'onquil u cojic u 'ij caka 'ano; xak xu bij chi nim ka to'ic co'on chake. 5Yoj, xak oj qui muk qui xiquin can i nimak laj tak katit ka mam ujer chi yatal u trat i Dios chique; xak chake yoj, xalax wi i Crísto chi Tolke. Are ire are i Dios puwi ronojel ni'pa i 'olic, xak cocsax u 'ij que'e 'ij sak. Amen (katzij).
6Yin n-xin bij taj chi Dios n-xo'on taj pacha i xu bij chique i aj Israel winak. Xui-ri, i u muk u xiquin i mam Israel, n-conojel taj je aj Israel chuwach i Dios. 7Xak queje chique i u muk u xiquin i mam Abraham, n-conojel taj je sakil laj tak rac'al. Man i Dios u bim can che i mam Abraham: "Xui chique ique chi je riumam awac'al a-Isaac, xui ique quin bij na, chi je a muk a xiquin yet." (Queje ile xu bij i Dios.) 8Chi, caka ta wi, maka ch'ob 'uri chi oj rac'al i Dios we xa rumal oj u muk u xiquin i mam Abraham, n-queje taj. Xui ique chi xe alax rumal u tzij i Dios chi xu bij che i mam Abraham, xui ique que 'iltaj na rumal i Dios pacha je sakil laj tak u muk u xiquin i mam Abraham. 9Man i tzij chi Dios u bim can che i mam Abraham are iri: "Co'on panok quin c'un na, che i 'ij chi in ch'icom, te'uri i awixokil ati Sára ca q'uiji na jun awac'al ru', jun ral ala." (Queje ile xu bij che.)
10I ac'al-le are i ka mam, ma Isaac. Y n-xui ta la ile; xo'on panok, i ma Isaac-le, ru' i rixokil chi ati Rebéca, xq'uiji queb cac'al, je yox. 11I Dios xu cha jun chique i queb ac'alab-le are maja que alaxic. Ique, n-qui 'anom ti 'utz, xak n-qui 'anom ti mal, xui-ri, i Dios reta'am qui chayic chiquixol i winak pachin i craj ire; n-are ta pacha i 'utz quiqui 'an i winak. 12'Ilbal re i tzij-i, queje iri xu bij i Dios che i qui chuch i queb ac'alab-le: "Are awac'al 'atz, que'elok ajchac chirij i ch'utin+ ," xbix che. 13Xak cu bij u wuj i Dios: "C'ax xin na i a-Jacob, chi cha'axel; i a-Esau n-xwaj taj"+ . (Queje ile xu bij i Dios.)
14¿Wach caka bij, 'ut? ¿Xataba i Dios n-suc'ul taj wach i cu 'ano? ¡Suc'ulic pues! 15Xu bij i Dios che i mam Moises ujer: "Cwil to'bal qui wach pachin chique cwaj quin 'an wi, xak c'ax ni que in na'o pachin chique cwaj quin 'an wi," xu bij che. 16Chi caka ta wi chi Dios n-cu ya ti utzil chomal puwi jun we to' pacha craj i jun; xak n-cu ya ta che we to' cu tij u 'ij chu rikic. I Dios cu ya i utzil chomal chique pachin che craj cu ya wi. 17Chupam u wuj i Dios cakil wi u tzij che i ma Faraon, chi 'atol tzij ujer que i aj Egípto winak. I Dios xu bij che: "Chu 'anic xin 'an chawe at nim laj 'atol tzij, man ca 'iltaj i nim laj in cho'ab yin, xak caquetamaj ronojel u wach i jyub ta'aj in pachin yin," xu bij che. 18Cakil 'ut chi Dios, pachin che craj wi, cril to'bal qui wach; xak pachin che craj wi, co'on buy chique pacha xu 'an che i 'atol tzij-le.
I Dios, chuwach 'o wi wach i cu 'ano
19Mok 'o jun cu bij: "We queje co'on i Dios ile ¿wuchac 'uri i Dios cu coj u mac i achi? ¿Pachin ca 'atiw u rayijbal i Dios?" mok cu bij. 20¡Cha 'ana cwent! Yet at winak, ma tzucuj u mac i Dios. ¿Xataba 'o jun boj cu bij che i xyijbawic: "¿Wuchac queje iri xa 'an chwe?" co'on che? No, n-cu bij ti ile. 21I aj 'anol boj, 'o pu'ab wach craj co'on che i xo'ol. Che i mísmo xo'ol-le, ca yiji queb boj che. Quel jun che, chi cu rik u chac lic chom, mas 'o u 'ij; xak quel jun chic che, chi n-kas ta chom u chac yatal che.
22Xak queje ile i Dios, 'o pu'ab wach craj cu 'an chique i winak. We craj cu c'ut i roywal chique ni'pa i n-'us ti quiqui 'ano, c'utbal-re u cho'ab chique, cu 'an na. Xak we craj cu ya u nimal u c'ux chique, cu 'an na. 23Queje ile xu 'an chake yoj, 'alijinsabal re i nim laj u 'ij u chomal. Xril to'bal ka wach yoj chi oj u yijbam chu xebal lok man caka rikbej re u 'ij u chomal. 24Man yoj oj u siq'uim ru'. 'O i oj sic'tal chiquixol i aj Israel winak, xak 'o i oj sic'tal chiquixol i ne te aj Israel. 25Xe'elok pacha xu tz'ibaj i mam Oséas ujer chi xu bij i Dios:
Ique chi ne te in winak yin, quin 'an na chique je in winak yin;
ique chi n-c'ax ta xe in na'o, quin bij na chi c'ax na que in na'o+ . (Queje ile xu bij.)
26Pa xu bij wi chique: "Yix n-ix ta winak we yin," xu bij,
co'on panok, xak chila ca bix wi chique chi je rac'al i Dios c'aslic+ .
(Queje ile tz'ibtal can chupam u wuj i Dios.)
27Xak i mam Isaías ujer xu tz'ibaj i tzij-i chiquij i aj Israel: "Co'on panok, i aj Israel winak, tupu je q'ui pacha u q'uial seneb chu chi' i ya, xui-ri, ne te q'ui que totajic, 28man i Kajwal are co'on ni u 'atbal tzij puwi ronojel i jyub ta'aj, juntir cu 'ano, y lic tz'akat u wach." (Queje ile xu bij i mam Isaías+ .) 29Xak queje iri xu bij:
I Dios, chi 'atz u cho'ab, xresaj can pich' kijayil;
ma ta queje ile xu 'ano, coj e'el ne 'uri pacha i queb tinimit Sodóma y Gomórra chi xsachsax qui wach conojel.
(Queje ile xu tz'ibaj canok+ .)
I 'utz laj tzij xak que i aj Israel
30¿Wach caka bij 'ut? Caka bij na iri: i ne te aj Israel winak, ujer n-xqui tzucuj ti qui yijbaxic chuwach i Dios, xui-ri, wo'or qui rikom chic, rumal u cubibal qui c'ux che i Kajwal. 31I aj Israel winak junwi xqui 'ano. Ujer xqui tzucuj qui yijbaxic chuwach i Dios rumal u 'onquil i 'atbal tzij tz'ibtal can rumal i mam Moises. We tene xe tiqui chu 'onquil, que 'el 'uri je 'utz chuwach i Dios, péro n-xe tiqui ta che. 32¿Wuchac n-xe tiqui ta che? Xa rumal n-xqui cuba ti qui c'ux che i Jesucrísto. Ique xa xqui cuba qui c'ux che wach tak i 'utz quiqui 'ano. Quiqui bij ique, i Dios 'utz que rilo rumal ile. Xe'el chique pacha xqui taquij cakan che jun abaj, tzaksabal que, man n-xqui cuba ti qui c'ux che i Crísto. 33(Xe'el 'uri pacha u bim i Dios. Ire, o'onom lok xu junamsaj i Jesucrísto ru' jun abaj.) Queje iri tz'ibtalic chi xu bij:
Quin tak bi jun pa tinimit Sion chi que'el chique i winak pacha jun abaj pa quiqui taquij wi i cakan, jun abaj chi que tzak na rumal.
Xui-ri, pachin i cu cuba u c'ux che ire-le, cril na 'uri chi sakil wach i xroy'ej che.
(Queje ile tz'ibtal canok+ .)